ORDE do 30 de xuño de 2009 pola que se clasifica de interese educativo a Fundación Pedagógica Waldorf.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/07/2009

Visto o expediente de clasificación da Fundación Pedagógica Waldorf, con domicilio en Lugo.
Supostos de feito:
1. Gloria Vázquez Rivas, presidenta do Padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Lugo, o tres de xuño de dous mil nove, ante o notario José Antonio Caneda Goyanes, co número de protocolo mil setecentos catorce, por Gloria Vázquez Rivas, Cristina Seijas Franco, María Rosa Rodríguez Vázquez e María del Carmen Otero Codesal, que actúan no seu propio nome e dereito.
3. Segundo consta no artigo seis dos seus estatutos, a fundación ten por obxecto: poñer en práctica e dar a coñecer a corrente de pensamento fundada por Rudolf Steiner: pedagoxía Waldorf, pedagoxía curativa, pedagoxía terapéutica e pedagoxía de aprendizaxe en movemento, agricultura biodinámica, terapia artística, medicina antroposótica, euritmia, etc.
Desenvolver e organizar conferencias, cursos, obradoiros, exposicións, congresos, seminarios e demais actividades pedagóxicas dirixidas a nenos, mozos e adultos.
Promover o encontro con outras institucións autonómicas, nacionais e estranxeiras, pedagóxicas, médicas, artísticas, agrícolas etc., cuns fins coincidentes cos da fundación, que posibiliten o desenvolvemento integral do ser humano.
Editar folletos, boletíns, revistas e todo tipo de publicacións.
Contribuír ao desenvolvemento económico social e cultural de Galicia.
A formación permanente dos profesionais da educación e especialmente dos que desenvolvan o seu traballo na Comunidade Autónoma galega.
Fomentar a investigación e o desenvolvemento da tecnoloxía vinculada ao sector da educación.
Contribuír á defensa e difusión da lingua e cultura galegas na educación.
Outorgar axudas e bolsas para a formación de educadores e aquelas especialidades relacionadas con este ámbito.
Organizar premios e eventos vinculados ao sector da educación, así como realizar todo tipo de publicacións destinadas a lograr os fins que se deixan relatados.
Difundir o respecto ao ambiente.
Promover accións para a mellora educativa de Galicia.
4. O Padroado da fundación estará integrado por Gloria Vázquez Rivas como presidenta, María Rosa Rodríguez Vázquez como vicepresidenta, Cristina Seijas Franco como secretaria e María del Carmen Otero Codesal como tesoureira.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese educativo da Fundación Pedagógica Waldorf, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese educativo e a súa adscrición á Consellería de Educación e Ordenación Universitaria.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e nove de xuño de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, de 1 de decembro, de fundacións de interese galego, así como as demais normas de desenvolvemento e de xeral aplicación, na súa virtude,
DISPOÑO:
Clasificar de interese educativo a Fundación Pedagógica Waldorf e adscribila á Consellería de Educación e Ordenación Universitaria, que exercerá plenamente o protectorado sobre ela.
Santiago de Compostela, 30 de xuño de 2009.
Alfonso Rueda Valenzuela
Conselleiro de Presidencia, Administracións
Públicas e Xustiza